
[bookmark: TextBodyBegin]Euroopan parlamentti, joka
[bookmark: _GoBack]–	ottaa huomioon työjärjestyksen 144 artiklan 5 kohdan ja 132 artiklan 4 kohdan,
A.	ottaa huomioon, että Iranissa teloitettiin vuonna 2023 yli 800 henkilöä, mikä on suurin määrä sitten vuoden 2015, ja että yli 500 mielenosoittajaa sai surmansa Nainen, elämä, vapaus -liikkeeseen kohdistettujen jatkuvien tukahduttamistoimien seurauksena; toteaa, että vähemmistöt kärsivät näistä toimista suhteettomasti;
B.	ottaa huomioon, että 23-vuotiaan kehitysvammaisen Mohammad Ghobadloun kuolemantuomiosta esittämä valitus hylättiin 23. tammikuuta 2024 ja hänet teloitettiin; toteaa, että hänen epäoikeudenmukaiseen oikeudenkäyntiinsä liittyi väitteitä kidutuksesta ja se järjestettiin salaisena;
C.	ottaa huomioon, että YK:n ihmisoikeusneuvoston mukaan tammikuussa 2024 teloitettiin ainakin 54 ihmistä; ottaa huomioon, että Human Rights Watchin mukaan ainakin 11 vankia, mukaan lukien Anwar Khezri, Kamran Sheikheh ja Khosrow Basharat, on tällä hetkellä välittömässä vaarassa joutua teloitetuksi;
D.	ottaa huomioon, että Iran käyttää panttivankidiplomatiaa järjestelmällisesti ulkopolitiikan välineenä;
1.	tuomitsee jyrkästi rauhanomaisten mielenosoittajien teloitukset Iranissa, mukaan lukien Mohammad Ghobadloun teloituksen; tuomitsee sen, että hallinto käyttää kuolemanrangaistusta laajasti terrorisoidakseen yhteiskuntaa ja tukahduttaakseen toisinajattelua; pitää teloituksia valtion tukemina murhina; kehottaa Irania lieventämään kaikkia kuolemantuomioita ja poistamaan kokonaan kuolemanrangaistuksen; toteaa jälleen vastustavansa jyrkästi kuolemanrangaistusta aina ja kaikissa olosuhteissa; antaa täyden tukensa vangitun Nobelin rauhanpalkinnon saajan Narges Mohammadin käynnistämälle kampanjalle kuolemanrangaistuksen poistamiseksi; vahvistaa jatkuvan tukensa Iranin Nainen, elämä, vapaus ‑liikkeelle;
2.	kehottaa vapauttamaan ehdoitta ja välittömästi kaikki mielivaltaisesti kuolemaan tuomitut henkilöt ja kaikki mielipidevangit, myös EU:n kansalaiset, erityisesti Ahmadreza Djalalin ja Johan Floderusin;
3.	kehottaa EU:ta laatimaan uuden ja rohkean Irania koskevan strategian, jossa käsitellään myös maan panttivankidiplomatian torjumista;
4.	toistaa jälleen järkähtämättömän kehotuksensa neuvostolle nimetä islamilainen vallankumouskaarti terroristijärjestöksi ja määrätä lisää EU:n pakotteita vakavissa ihmisoikeusloukkauksissa osallisina olleille virkamiehille ja toimijoille, kuten korkeimmalle hengelliselle johtajalle, presidentille ja valtakunnansyyttäjälle;
5.	tuomitsee jälleen Iranin raa’at tukahduttamistoimet rauhanomaisia mielenosoittajia ja erityisesti naisia ja vähemmistöjä vastaan; kehottaa tutkimaan väitteet mielenosoittajiin kohdistetuista ihmisoikeusloukkauksista puolueettomasti, riippumattomasti ja avoimesti;
6.	kehottaa Irania huolehtimaan oikeudenmukaisten menettelyjen noudattamisesta; tuomitsee järkyttävät vankilaolot, kidutuksen ja seksuaalisen väkivallan laajamittaisen käytön sekä sairaanhoidon ja oikeudellisen edustuksen epäämisen;
7.	kehottaa jäsenvaltioita seuraamaan oikeudenkäyntejä ja järjestämään vierailuja vankiloihin, joissa pidetään mielipidevankeja, myös EU:n kansalaisia, ihmisoikeuksien puolustajia koskevien EU:n suuntaviivojen mukaisesti;
8.	kehottaa jäsenvaltioita käynnistämään rikostutkinnat virkamiehistä, jotka ovat vastuussa vakavista ihmisoikeusloukkauksista, myös tuomioistuimen yleistoimivallan nojalla;
9.	kehottaa komissiota lisäämään teknistä ja taloudellista tukea, jolla edistetään vahvaa ja riippumatonta kansalaisyhteiskuntaa Iranissa; kehottaa jäsenvaltioita helpottamaan viisumien, turvapaikan ja hätäavustusten myöntämistä niille, joiden on paettava Iranista;
10.	kehottaa jäsenvaltioita tukemaan Irania käsittelevän YK:n erityisraportoijan ja riippumattoman kansainvälisen selvitysvaltuuskunnan toimeksiantojen uusimista YK:n ihmisoikeusneuvoston tulevassa istunnossa;
[bookmark: TextBodyEnd]11.	kehottaa puhemiestä välittämään tämän päätöslauselman neuvostolle, komissiolle, komission varapuheenjohtajalle / unionin ulkoasioiden ja turvallisuuspolitiikan korkealle edustajalle sekä Iranin viranomaisille.

